በባህላዊ መንገድ የተመረተ 2ሺ 541 ኪሎግራም ወርቅ ለብሔራዊ ባንክ ቀረበ
 -በበጀት ዓመቱ የመጀመሪያ አራት ወራት በተለያዩ ክልሎች በባህላዊ የወርቅ አምራቾች የተመረተ 2ሺ541 ኪሎግራም ወርቅ ለብሔራዊ ባንክ መቅረቡን የማዕድን ሚኒስቴር አስታወቀ።በሚኒስቴሩ የሕዝብ ግንኙነት ኃላፊ አቶ ባጫ ፋጂ ለዋልታ ኢንፎርሜሽን ማዕከል እንደገለጹት፤ በበጀት ዓመቱ የመጀመሪያ አራት ወራት 3ሺ 6መቶ ኪሎግራም ወርቅ ለባንኩ ለማቅረብ ታቅዶ 2ሺ541 ኪሎግራም ማቅረብ ተችሏል።የወርቅ ምርቱ ለባንኩ የቀረበው ትግራይ፣ ኦሮሚያ፣ ቤኒሻንጉል ጉሙዝ፣ ደቡብና ጋምቤላ ብሔራዊ ክልሎች በሚገኙ ባህላዊ ወርቅ አምራቾች አማካኝነት ሲሆን ከቀረበው ወርቅም 100 ሚሊዮን የአሜሪካን ዶላር ገቢ ማግኘቱን ተናግረዋል።የባህላዊ የወርቅ አምራቾች ለአገሪቱ የሚያስገኙት ገቢ ከጊዜ ወደ ጊዜ እያደገ መምጣቱን  የገለጹት አቶ ባጫ መንግሥት የአምራቾቹን ምርት የሚያሳድጉና የተሻሻሉ መሣሪያዎችን እንዲጠቀሙ እንዲሁም የገበያ ትስስር እንዲፈጠርላቸው ጥረት በማድረግ ላይ እንደሆነ ተናግረዋል።የባህላዊ የወርቅ አምራችቾ ማህበራትን አቅም ለማሳደግ አደረጃጀታቸውን በማሻሻል ወደ መካከለኛ  የወርቅ አምራች ኩባንያነት እንዲሸጋገሩ መንግሥት እንቅስቃሴ እያደረገ  መሆኑን  የጠቀሱት አቶ ባጫ አዋጅና ደንብም እየተዘጋጀ እንደሆነ አያይዘው ገልጸዋል።  በዘንድሮ የበጀት ዓመት በአገሪቱ ከሚገኙ ከ5መቶ በላይ የባህላዊ የወርቅ አምራቾች 18ሺ ኪሎግራም ወርቅ ለብሔራዊ ባንክ ለማቅረብ ማቀዱን ዋልታ ኢንፎርሜሽን ማዕከል ዘግቧል።